RESOLUCIÓN do 28 de maio de 2003, da División de Farmacia e Productos Sanitarios, pola que se determina o procedemento para a formalización da homologación sanitaria de receitas oficiais.
SERVICIO GALEGO DE SAÚDE — III. OUTRAS DISPOSICIÓNS — 09/06/2003

O Decreto 244/2003, do 24 de abril, de homologación sanitaria de receitas oficiais para a prestación farmacéutica, regula o proceso a través do cal se verifican, con carácter previo á súa dispensación, as prescricións en receita oficial de determinados medicamentos, productos sanitarios e dietoterápicos complexos, incluídos na prestación farmacéutica e complementaria do Sistema Nacional de Saúde, co obxecto de valida-lo cumprimento dos requisitos establecidos para a súa prescrición, de acordo coas indicacións terapéuticas establecidas na autorización de comercialización, coas súas fichas técnicas e cos demais requisitos de prescrición, ó abeiro da normativa vixente na materia.
No seu artigo 5, o antedito Decreto 244/2003 establece que a homologación sanitaria de receitas será levada a cabo por persoal sanitario facultativo farmacéutico, que dispoña de autorización expresa da División de Farmacia e Productos Sanitarios do Servicio Galego de Saúde, pertencente ós centros asistenciais de atención primaria e ós servicios de farmacia dos centros de atención especializada do Ser
gas e daqueles centros ou organismos con concerto específico para a prescrición da prestación farmacéutica co Sergas, que dispoñan de Servicio de Farmacia.
Así mesmo, o punto 3 deste artigo regula que, co obxecto de levar a cabo unha adecuada avaliación e seguimento do procedemento de homologación sanitaria de receitas oficiais, a División de Farmacia e Productos Sanitarios facilitaralle ó persoal autorizado un sistema de información, como ferramenta de apoio á xestión.
No artigo 7, punto 2º, do antedito decreto regúlase que a homologación sanitaria de receitas se formalizará facendo consta-los seguintes datos: a identificación do farmacéutico homologador e a súa sinatura, data de homologación, número de envases autorizados e os demais datos que, por resolución da División de Farmacia e Productos Sanitarios, se determinen.
Tendo en conta o anterior e co obxecto de determina-lo procedemento de formalización da homologación sanitaria de receitas, esta División de Farmacia e Productos Sanitarios, e de conformidade co artigo 22 do Decreto 45/2002, do 8 de febreiro, polo que se regula a estructura orgánica do Servicio Galego de Saúde,
DISPOÑO:
Primeiro.-Para a formalización da homologación sanitaria de receitas, o farmacéutico homologador,
tras comprobar que toda a documentación presentada cumpre cos requisitos esixidos para a homologación sanitaria, deberá cubri-los epígrafes recollidos na etiqueta normalizada de homologación sanitaria:
-Centro: código do centro homologador correspondente.
-Fco.: clave do farmacéutico que formaliza a homologación sanitaria.
-Env.: número de envases do medicamento ou producto prescrito.
-Data: data na que se formaliza a homologación sanitaria.
-Nº: número de homologación sanitaria emitido polo sistema de información.
Segundo.-A etiqueta, con tódolos datos cubertos, deberá adherirse á receita oficial, dentro do epígrafe de advertencias para o farmacéutico/a.
Terceiro.-O farmacéutico que formaliza a homologación sanitaria asinará a receita oficial no mesmo epígrafe de advertencias para o farmacéutico/a, sen impedi-la lectura dos datos incluídos na etiqueta nin dos correspondentes ó código de barras identificativo da receita.
Cuarto.-A División de Farmacia e Productos Sanitarios realizará a edición e distribución das etiquetas de homologación sanitaria e as direccións dos centros ou xerencias ás que pertenzan os farmacéuticos autorizados para formaliza-la homologación terán ó seu cargo a súa custodia e distribución no seu ámbito de actuación.
Quinto.-As anteditas direccións ou xerencias deberán solicitarlle, por escrito, as etiquetas á División de Farmacia e Productos Sanitarios, co obxecto de garanti-la súa dispoñibilidade en cada centro de homologación.
Sexto.-Esta resolución entrará en vigor a partir do día seguinte ó da súa publicación no Diario Oficial de Galicia.
Santiago de Compostela, 28 de maio de 2003.
Berta Cuña Estévez
Directora xeral da División de Farmacia
e Productos Sanitarios
ANEXO
Etiqueta de homologación sanitaria
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA